मप्र में सम्मान के नाम पर महिला को जिंदा जलाया  
मुरैना जिले में सम्मान के नाम पर एक विवाहिता महिला को कथित तौर पर जिंदा जलाकर मार देने का सनसनीखेज मामला सामने आया है।
मध्य प्रदेश के मुरैना जिले में सम्मान के नाम पर एक विवाहिता महिला को कथित तौर पर जिंदा जलाकर मार देने का सनसनीखेज मामला सामने आया है। महिला का कसूर सिर्फ इतना था कि वह एक दलित युवक के साथ प्यार कर बैठी थी। पुलिस ने महिला के पति धनीराम व अन्य के खिलाफ हत्या का मामला दर्ज कर लिया है।   पुलिस के अनुसार दिमनी थाना क्षेत्र के लहर गांव की विवाहित महिला गुडडी एक दलित युवक कमल से प्रेम करती थी। पिछले दिनों गुडडी कमल के साथ भाग गई थी। यह जानकारी जब ससुराल वालों को मिली तो उन्होंने थाने में गुमशुदगी का मामला दर्ज करा दिया।  दिमनी थाने के प्रभारी मंगल सिंह ठाकरे ने सोमवार को बताया कि लापता महिला को परिजनों ने गांव के बाहर जिंदा जलाकर मार दिया। गुडडी के सुसराल पक्ष को यह नागवार गुजरा और उसने उसे जिंदा जला दिया।   थाना प्रभारी के मुताबिक ससुराल पक्ष ने सम्मान के नाम पर ही महिला की जान ली है, लेकिन उन्होंने पंचायत बुलाने की बात को नकार दिया। इस बीच सूत्रों का कहना है कि महिला को मौत की सजा पंचायत ने सुनाई थी, जिसके बाद ससुराल वालों ने उसे जिंदा जला दिया। चंबल इलाके में गुर्जर समाज की लड़कियों व महिलाआों को वैसे ही कोई खास महत्व नहीं मिलता है। यही कारण है कि यहां शिशु लिंगानुपात में बालिकाओं की स्थिति काफी खराब है।